શ્રીદેવીએ ડગુમગુ પગલાં તો ‘સોલવા સાવન’થી હિન્દી સિનેમામાં માંડ્યાં હતાં; પરંતુ, સાઉથની ફિલ્મ ઇન્ડસ્ટ્રીઓમાં તો એ સ્થાપિત અભિનેત્રી હતી. શ્રીદેવીને શ્રધ્ધાંજલિના દિવસોથી લગભગ બધા જાણે જ છે કે તેમનો જન્મ ૧૯૬૩ની ૧૩મી ઓગસ્ટે થયો હતો અને ઇન્ટરનેટ કહે છે કે તેમનું નામ ‘શ્રી અમ્મા યંગર અય્યપન’ હતું, જે કદાચ સાચું નથી. તેમનું નામ નાનપણથી ખરેખર તો ‘અય્યપન શ્રીદેવી’ હતું. નામની રીતે દક્ષિણમાં પિતાનું નામ પહેલું લખાય છે. શ્રીદેવી અભિનેત્રી તરીકે પોતાના ચાહકોના પત્રોનો જવાબ આપતાં, તે સમયના સ્ટાર્સની માફક, પોતાનો ફોટો મોકલતાં અને તેમાં એ સહી A. Sreedevi તરીકે કરતાં. (શ્રીદેવીના નામ અંગેની મારી દલીલ પૂરી થઈ... I rest my case!)